AIŠKINAMASIS RAŠTAS

Dėl Molėtų rajono savivaldybės tarybos 2015 m. spalio 29 d. sprendimo Nr. B1-241 „Dėl Molėtų rajono savivaldybės socialinio būsto fondo plėtros 2015 – 2020 metais programos tvirtinimo“ pakeitimo

1. **Parengto tarybos sprendimo projekto tikslai ir uždaviniai**

Molėtų rajono savivaldybės taryba 2015 m. spalio 29 d. sprendimu Nr. B1-241 patvirtino Molėtų rajono savivaldybės socialinio būsto fondo plėtros 2015 – 2020 metais programą (toliau – Programa). Programos tikslui pasiekti buvo numatyti šie uždaviniai:

8.1. statyti naujus socialinio būsto paskirties pastatus;

8.2. pritaikyti socialinio būsto paskirčiai Savivaldybei nuosavybės teise priklausančius negyvenamosios paskirties pastatus;

8.3. pirkti ar kitokiu būdu teisėtai įsigyti gyvenamuosius namus, jų dalis, butus bei perimti valstybės reikmėms nereikalingas gyvenamąsias patalpas.

2019 m. rugsėjo 1 d. įsigaliojo nauja Lietuvos Respublikos paramos būstui įsigyti ar išsinuomoti įstatymo (toliau – Įstatymas) redakcija ir Įstatymo 14 straipsnio 4 dalis reglamentuoja naują galimybę tikslui pasiekti - savivaldybė ne trumpesniam kaip 5 metų laikotarpiui gali išsinuomoti fiziniams ar juridiniams asmenims priklausančius būstus ir juos išnuomoti kaip socialinius būstus.

Molėtų rajono savivaldybės administracija, siekdama patikslinti Programą pagal Įstatymo nuostatas, parengė tarybos sprendimo projektą, kuriuo patikslina Programoje numatytus uždavinius ir papildo nauju uždaviniu - ne trumpesniam kaip 5 metų laikotarpiui išsinuomoti fiziniams ar juridiniams asmenims priklausančius būstus.

Šiuo metu Molėtų rajono savivaldybės administracija, įgyvendindama projektą „Socialinio būsto plėtra Molėtų rajono savivaldybėje“, nupirko 6 (planuota 8) vieno kambario, 5 (planuota 9) dviejų kambarių, 4 (planuota 4) trijų kambarių butus. Projekto pabaiga 2020-02-28. Šiame projekte numatytas tik socialinių būstų pirkimas.

**2. Šiuo metu esantis teisinis reglamentavimas**

Lietuvos Respublikos vietos savivaldos įstatymo 18 straipsnio 1 dalis;

Lietuvos Respublikos paramos būstui įsigyti ar išsinuomoti įstatymo 14 straipsnio 4 dalis.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Teigiamos pasekmės – patikslinti ir papildyti Programos uždaviniai sudarys daugiau galimybių savivaldybės socialinio būsto fondo plėtrai.

Neigiamų pasekmių nėra.

**4. Priemonės sprendimui įgyvendinti**

Vykdyti Molėtų rajono savivaldybės tarybos sprendimą.

**5. Lėšų poreikis ir jų šaltiniai (prireikus skaičiavimai ir išlaidų sąmatos)**

Savivaldybės biudžeto lėšos bus galimai reikalingos socialinių būstų nuomai.

 **6. Vykdytojai, įvykdymo terminai**

 Molėtų rajono savivaldybės administracija.